Oulun vihreiden nuorten hallituksen jäsen Pekka Peni ottaa voimakkaasti kantaa huumepolitiikkaan.

Vuosia puolueen nuorisojärjestöissä toiminut Peni kertoo Facebook-päivityksessään, että hän on itse kokeillut esimerkiksi kannabista, amfetamiinia, kokaiinia ja LSD:tä.

”Kuka oikeasti voi väittää, että olisin tehnyt jotain väärää? Lakia olen kyllä rikkonut, mutta jos laki on väärä, kuka siitä oikeasti piittaa? Ja miksi?” Peni kirjoittaa.

Kalevalle Peni kertoo, että sysäys kirjoitukseen tuli viikonlopun Turengin seurantalon tapahtumien uutisoinnin jälkeen. Pirskeiden jälkimainingeissa poliisi löysi juhlissa olleilta henkilöiltä huumausaineita.

Peni ihmettelee, miksi huumeiden käytöstä pidetään niin paheksuvaa meteliä, kun alkoholi on hyväksytty sekä lain edessä että sosiaalisesti.

”En keksi oikein sellaista päihdettä, josta olisi enemmän haittaa muille ihmisille kuin alkoholi.”

"Elämme totaalisessa holhousvaltiossa"

Peni kuvailee itseään arvomaailmaltaan klassisen liberalismin kannattajaksi. Hän perää laajempia yksilönvapauksia silloin, kun ne eivät vahingoita muita ihmisiä.

”Minun nähdäkseni elämme totaalisessa holhousvaltiossa.”

Oulun vihreiden nuorten puheenjohtaja Mirja Mustapirtti toteaa, ettei Penin ajattelu edusta yhdistyksen näkemystä.

”Meidän jäsenillä on oikeus ajatella itse ja kirjoittaa omalla nimellään mitä haluavat, mutta teksti ei edusta Oulun vihreiden nuorten näkökulmaa”, Mustapirtti sanoo.

Mustapirtti arvioi, että Penin ulostulo aiheuttaa keskustelua yhdistyksessä.